****

**KPM-2017/03**

Bazuar në nenin 3, paragrafi 2.5 dhe 2.6 dhe nenin 26 të Ligjit Nr. 04/L-44 për Komisionin e Pavarur të Mediave, KPM miraton:

**RREGULLORE PËR TARIFËN VJETORE PËR LICENCË**

**NENI 1**

**QËLLIMI**

1. Përcaktimi i nivelit të tarifës për aplikim për licencë të KPM-së për të gjitha kategoritë e të Licencuarve të KPM-së.
2. Përcaktimi i nivelit dhe mënyrës së pagesës së tarifës vjetore për licencë për të gjitha kategoritë e të Licencuarve të KPM-së.
3. Përcaktimi i nivelit të tarifës në lidhje me ndryshimin apo vazhdimin e licencës së KPM-së për të gjitha kategoritë e të Licencuarve të KPM-së.

**NENI 2**

**TARIFA PËR APLIKIM PËR LICENCË**

Parashtruesi i kërkesës me rastin e dorëzimit të aplikacionit për licencë për OSHMA dhe operator të shpërndarjes duhet ta paguajë një tarifë administrative në shumën e pakthyeshme prej njëqind Euro (100 €) në llogarinë bankare të KPM-së.

**NENI 3**

**KATEGORIZIMI I OFRUESVE TË SHËRBIMEVE MEDIALE AUDIO** **(radio)** **ME TRANSMETIM TOKËSOR ANALOG**

1. **Kategoria e radiove me mbulim nacional** - i përket Ofruesve të Shërbimeve Mediale Audio, të cilat mbulojnë me sinjal radio, përmes frekuencave, të paktën 95% të territorit të Republikës së Kosovës.
2. **Kategoria e radiove me mbulim regjional** – i përket Ofruesve të Shërbimeve Mediale Audio, të cilat mbulojnë me sinjal radio, përmes një frekuence, nga 30% deri në 60% të territorit të Republikës së Kosovës.
3. **Kategoria e radiove me mbulim lokal** – i përket Ofruesve të Shërbimeve Mediale Audio, të cilat ofrojnë mbulim me sinjal radio, përmes një frekuence, deri në tri komuna (deri në 30% të territorit të Republikës së Kosovës).
4. **Kategoria e radiove me fuqi të ulët transmetimi -** i përket Ofruesve të Shërbimeve Mediale Audio, të cilat përmes një frekuence, transmetojnë me më pak se 50 W fuqi efektive transmetuese.

**NENI 4**

**KATEGORIZIMI I OFRUESVE TË SHËRBIMEVE MEDIALE AUDIOVIZUALE (OSHMA) ME SHPËRNDARJE PËRMES TRANSMETIMIT TOKËSOR DIXHITAL**

1. **Kategoria e OSHMA me mbulim shtetëror** – përfshin Ofruesit e Shërbimeve Mediale Audiovizuale të cilat shpërndahen përmes operatorit të multipleksit shtetëror.
2. **Kategoria e OSHMA me mbulim të zonës regjionale** – përfshin Ofruesit e Shërbimeve Mediale Audiovizuale të cilat shpërndahen përmes operatorit të multipleksit regjional.
3. **Kategoria e OSHMA me mbulim të nën-zonës Prishtina** – përfshin Ofruesit e Shërbimeve Mediale Audiovizuale të cilat shpërndahen përmes operatorit të multipleksit të nën-zonës së kryeqytetit.

**NENI 5**

**KATEGORIZIMI I OFRUESVE TË SHËRBIMEVE MEDIALE AUDIOVIZUALE (OSHMA) ME SHPËRNDARJE PËRMES OPERATORËVE TË SHPËRNDARJES**

Kategoria e OSHMA me shpërndarje përmes operatorëve të shpërndarjes përfshin të gjitha OSHMA-të që shpërndahen përmes rrjeteve të komunikimeve elektronike jashtë brezit radio-difuziv.

**NENI 6**

**KATEGORIZIMI I OPERATORËVE TË MULTIPLEKSIT**

1. **Multipleksi me mbulim shtetëror** – i përket operatorit të multipleksit të licencuar nga KPM, i cili përmes Planit të Frekuencave për Transmetim Tokësor Televiziv Dixhital në Republikën e Kosovës mbulon tërë territorin e Republikës së Kosovës.
2. **Multipleksi me mbulim regjional –** i përket operatorit të multipleksit të licencuar nga KPM, i cili përmes Planit të Frekuencave për Transmetim Tokësor Televiziv Dixhital në Republikën e Kosovës mbulon tërë territorin e zonës përkatëse.
3. **Multipleksi me mbulim të nën-zonës Prishtina** – i përket operatorit të multipleksit të licencuar nga KPM, i cili përmes Planit të Frekuencave për Transmetim Tokësor Televiziv Dixhital në Republikën e Kosovës mbulon tërë territorin e nënzonës përkatëse.

**NENI 7**

**TARIFAT VJETORE PËR LICENCË PËR OFRUESIT E SHËRBIMEVE MEDIALE AUDIO (RADIO) ME TRANSMETIM TOKËSOR ANALOG**

Niveli i tarifës vjetore për ofruesit e shërbimeve mediale audio që operojnë nëpërmjet transmetimit tokësor analog përcaktohet si në vijim:

|  |  |
| --- | --- |
| **Lloji i ofruesit të shërbimit medial audio**  | **Tarifa vjetore (Euro)**  |
| Radio me fuqi të ulët | 140.00 (€) |
| Radio lokale | 350.00 (€) |
| Radio regjionale | 700.00 (€) |
| Radio nacionale | 5,600.00 (€) |

**NENI 8**

**TARIFAT VJETORE PËR LICENCË PËR OFRUESIT E SHËRBIMEVE MEDIALE AUDIOVIZUALE (TV) ME TRANSMETIM TOKËSOR ANALOG**

Niveli i tarifës vjetore për ofruesit e shërbimeve mediale audiovizuale që operojnë nëpërmjet transmetimit tokësor analog përcaktohet si në vijim:

|  |  |
| --- | --- |
| **Lloji i ofruesit të shërbimit medial audiovizual**  | **Tarifa vjetore (Euro)**  |
| TV me fuqi të ulët | 210.00 (€) |
| TV lokale | 560.00 (€) |
| TV regjionale | 1,050.00 (€) |
| TV nacionale | 7,000.00 (€) |

**NENI 9**

**KATEGORIZIMI I OFRUESVE TË SHËRBIMEVE MEDIALE AUDIOVIZUALE (OSHMA) ME SHPËRNDARJE PËRMES TRANSMETIMIT TOKËSOR DIXHITAL**

Niveli i tarifës vjetore për ofruesit e shërbimeve mediale audiovizuale me shpërndarje përmes operatorit të multipleksit përcaktohet si në vijim:

|  |  |
| --- | --- |
| **Kategoria e OSHMA-së**  | **Tarifa vjetore (Euro)**  |
| OSHMA me transmetim në MUX shtetëror | 2,500.00 (€)  |
| OSHMA me transmetim në MUX regjional dhe nën-zonën Prishtina | 500.00 (€)  |

**NENI 10**

**TARIFAT VJETORE PËR LICENCË PËR OFRUESIT E SHËRBIMEVE MEDIALE QË OPEROJNË PËRMES OPERATORËVE TË SHPËRNDARJES**

Niveli i tarifës vjetore për ofruesit e shërbimeve mediale audio dhe audiovizuale që operojnë nëpërmjet operatorit të shpërndarjes përcaktohet si në vijim:

|  |  |
| --- | --- |
| **Ofruesit e Shërbimeve Mediale Audio dhe Audiovizuale përmes operatorëve të shpërndarjes**  | **Tarifa vjetore (Euro)**  |
| TV  | 500.00 (€)  |
| Radio | 200.00 (€)  |

**NENI 11**

**TARIFAT VJETORE PËR LICENCË PËR OPERATORËT E SHPËRNDARJES**

1. Shuma e tarifës vjetore për licencë për operatorët e shpërndarjes kabllorë dhe operatorët e shpërndarjes IPTV do të llogaritet sipas popullatës në zonat e shërbimit:

|  |  |
| --- | --- |
| **Operatorët e shpërndarjes (kabllorë, IPTV)** | **Tarifa vjetore (Euro)**   |
| Deri në 1.000 banorë  | 150.00 (€) |
| Prej 1.000 – 10.000 banorë  | 300.00 (€) |
| Prej 10.000 – 50.000 banorë  | 500.00 (€) |
| Prej 50.000 – 100.000 banorë  | 1,500.00 (€) |
| Prej 100.000 – 200.000 banorë  | 2,500.00(€) |
| Prej 200.000 – 250.000 banorë  | 5,000.00 (€) |
| Mbi 250.000 banorë  | 20,000.00 (€) |

* 1. I licencuari që operon në të njëjtën kohë si operator kabllor dhe IPTV, por në të dy platformat shpërndan të njëjtat kanale, obligohet të paguajë vetëm një tarifë vjetore për shërbimet e njëjta të ofruara në të dy platformat e licencuara.
	2. I licencuari që operon në të njëjtën kohë si operator kabllor dhe IPTV, por shpërndanë kanale të ndryshme në të dy platformat e licencuara, obligohet të paguajë tarifën vjetore veçmas për operator kabllor dhe veçmas për IPTV.
1. Shuma e tarifës vjetore për operatorët e shpërndarjes OTT përcaktohet si në vijim:

|  |  |
| --- | --- |
| **Operatorët e shpërndarjes**  | **Tarifa vjetore (Euro)**  |
| OTT | 5.000,00 (€) |

1. Shuma e tarifës vjetore për operatorët e shpërndarjes përmes transmetimit satelitor përcaktohet si në vijim:

|  |  |
| --- | --- |
| **Operatorët e shpërndarjes**  | **Tarifa vjetore (Euro)**  |
| Operatorë të shpërndarjes përmes transmetimit satelitor | 1,500.00 (€)  |

**NENI 12**

**TARIFAT VJETORE PËR LICENCË PËR OPERATORË TË MULTIPLEKSIT**

1. Tarifa vjetore për operatorë të multipleksit në nivel shtetëror do të përcaktohet në materialin tenderues për licencimin e dy multipleksëvesipas Shtojcës së Ligjit për Dixhitalizim.
2. Tarifa vjetore për operatorë të multipleksit në nivel regjional do të përcaktohet në pajtim në materialin e konkursit publik për licencim.

**NENI 13**

**MËNYRA E PAGESËS SË TARIFËS VJETORE**

1. Tarifa vjetore për licencë, për të gjitha kategoritë e të Licencuarve të KPM-së, do të depozitohet në tërësi në llogarinë bankare të Komisionit të Pavarur të Mediave deri më 30 qershor të vitit respektiv.
2. Në rastin e licencimit, tarifa e parë vjetore për licencë do të paguhet jo më vonë se 14 ditë nga pranimi i vendimit për licencim, ndërsa llogaritja e tarifës vjetore e licencës do të bëhet nga muaji në të cilin merret vendimi për licencim.
3. Në rast se të Licencuarit nuk e informojnë Komisionin e Pavarur të Mediave se nuk planifikojnë të vazhdojnë së ushtruari veprimtarinë e tyre më tutje, përgjegjësitë financiare që rrjedhin nga licenca do të jenë të vlefshme deri në momentin e dorëzimit të njoftimit me shkrim në KPM që i Licencuari heq dorë nga licenca.
4. Edhe nëse i Licencuari ndërprenë aktivitetin para skadimit të kohës për të cilën kohë tarifa është paguar, pjesa e shumës së tarifës për kohën e mbetur nuk do të kthehet.

**NENI 14**

**TARIFA PËR NDRYSHIM DHE VAZHDIM TË LICENCËS**

Me rastin e dorëzimit të kërkesës për ndryshim të licencës ose vazhdim të licencës, parashtruesi i kërkesës duhet ta paguajë një tarifë administrative në shumën prej njëqind Euro (100.00 €) në llogarinë bankare të KPM-së. Pavarësisht vendimit të KPM-së, kjo tarifë administrative nuk i kthehet kandidatit.

**NENI 15**

**SANKSIONET**

Në rast të mospagesës me kohë të tarifës për licencë, KPM do ndërmarrë masat në pajtim me Ligjin e KPM-së.

**NENI 16**

**DISPOZITAT KALIMTARE**

1. Neni 8 i kësaj Rregulloreje do të jetë i aplikueshëm deri në shkyçjen e transmetimit televiziv analog tokësor.
2. Me hyrjen në fuqi të kësaj Rregulloreje shfuqizohet Rregullorja KPM-2014/03.

**NENI 17**

**HYRJA NË FUQI**

Kjo Rregullore hyn në fuqi në ditën e nënshkrimit.

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_**

**Adnan MEROVCI Data**

**Kryetar**

**Komisioni i Pavarur i Mediave**